અમદાવાદીઓ માસ્ક પહેરજો! પાંચ જ દિવસમાં શહેરમાં બમણાં થઈ ગયા કોરોનાના કેસ, સિવિલ હોસ્પિટલે શરુ કરી તૈયારીઓ - ahmedabad covid cases doubles in five days - I am Gujarat
ahmedabad covid cases doubles in five days
અમદાવાદીઓ માસ્ક પહેરજો! પાંચ જ દિવસમાં શહેરમાં બમણાં થઈ ગયા કોરોનાના કેસ, સિવિલ હોસ્પિટલે શરુ કરી તૈયારીઓ
Edited by Zakiya Vaniya | TNN | Updated: Jun 12, 2022, 7:54 AM
ફરી એકવાર કોરોના દેશભરમાં પગપેસારો કરી રહ્યો હોય તેમ લાગી રહ્યું છે. ગુજરાતમાં પાછલા પાંચ દિવસમાં કોરોનાના કેસની સંખ્યા 344થી વધીને 704 થઈ ગઈ છે. આટલુ જ નહીં, અમદાવાદમાં પણ કોરોનાના કેસ ડબલ થઈ ગયા છે. સ્થિતિને ધ્યાનમાં રાખીને સિવિલ હોસ્પિટલમાં તૈયારીઓ શરુ કરી દેવામાં આવી છે. ગુજરાતમાં કોરોનાના 154 નવા કેસ નોંધાયા હોવાની જાણકારી મળી છે
<p>અમદાવાદમાં પાંચ દિવસમાં ડબલ થયા કોરોના કેસ.</p>
અમદાવાદ- દેશના અનેક શહેરોમાં કોરોનાના કેસ ફરી એકવાર વધી રહ્યા છે, જેમાં અમદાવાદ પણ સામેલ છે. સોમવારના રોજ શહેરમાં કોરોનાના સક્રિય કેસનો આંકડો 206 હતો, જે શનિવારના રોજ વધીને 398 થઈ ગયો હતો. કહી શકાય કે પાંચ જ દિવસમાં કેસ બમણા થઈ ગયા છે. આટલુ જ નહીં, ગુજરાતની વાત કરીએ તો સમગ્ર રાજ્યમાં પણ આ પાંચ દિવસમાં કેસની સંખ્યા બમણી થઈ ગઈ છે. ગુજરાતમાં કેસ 344થી વધીને 704 થઈ ગયા છે. શનિવારના રોજ અમદાવાદમાં 80 નવા કોરોનાના કેસ નોંધાયા હતા, આ પહેલા શુક્રવારના રોજ પણ 80થી વધારે કેસ નોંધાયા હતા. ગુજરાતમાં દૈનિક કોવિડ કેસની સંખ્યા 154 થઈ ગઈ હતી. પાછલા 102 દિવસમાં ગુજરાતમાં દૈનિક કેસનો આ સૌથી વધારે આંકડો છે.
અમદાવાદ સિવાયની વાત કરીએ તો વડોદરા શહેરમાં 22, સુરત શહેરમાં 12, વડોદરામાં 11, ગાંધીનગર શહેરમાં 5, રાજકોટ શહેરમાં 4, મહેસાણામાં 3, તેમજ સુરત અને વલસાડ જિલ્લાઓમાં કોરોનાના નવા કેસ નોંધાયા હતા. ગુજરાતના 33 જિલ્લાઓમાંથી માત્ર 10 જિલ્લા એવા છે જ્યાં અત્યારે કોરોનાનો એક પણ સક્રિય કેસ નોંધાયો નથી.
રાજ્યમાં જ્યારે કોરોનાના કેસ વધી રહ્યા છે ત્યારે ગુજરાતના ચીફ સેક્રેટરી પંકજ કુમાર પણ સંક્રમિત થયા હોવાની જાણકારી સામે આવી છે. સૂત્રોના જણાવ્યા અનુસાર, વડાપ્રધાન નરેન્દ્ર મોદીની શુક્રવારના રોજ આયોજિત ઈવેન્ટમાં પંકજ કુમારે હાજર રહેવાનુ હતું. પરંતુ તેના એક દિવસ પહેલા જ તેઓ કોરોના સંક્રમિત થયા હતા. તેમને સામાન્ય તાવ હતો અને અન્ય લક્ષણો પણ જણાતા હતા, જેના કારણે તેમણે કોરોનાનો ટેસ્ટ કરાવ્યો હતો. તેમણે તાત્કાલિક સરકારી અધિકારીઓને આ બાબતે જાણકારી આપી હતી.
રસીકરણની વાત કરીએ તો પાછલા 24 કલાકમાં ગુજરાતમાં 1256 લોકોને રસીનો પ્રથમ ડોઝ જ્યારે 19375 લોકોને રસીનો બીજો ડોઝ આપવામાં આવ્યો છે. અત્યાર સુધીના આંકડાની વાત કરીએ તો, 54. કરોડ લોકોએ રસીનો પ્રથમ અને 5.29 કરોડ લોકોએ બીજો ડોઝ લીધો છે. અત્યાર સુધી 22,493 લોકોને બૂસ્ટર ડોઝ આપવામાં આવ્યો છે.
Read Next Storyઅમદાવાદ: 'પતિથી ખુશ નથી માટે હત્યા કરાવવી છે...' કિલરને સોપારી આપી પત્નીએ કરાવ્યું મર્ડર